Rozhodnutie Komisie
z 20. júna 2002,
ktorým sa mení a dopĺňa rozhodnutie 97/20/ES o vytvorení zoznamu tretích krajín, ktoré spĺňajú rovnocenné podmienky pre produkciu a uvedenie na trh živých lastúrnikov, ostnokožcov, plášťovcov a morských ulitníkov, aby zahrňoval Japonsko
(oznámené pod číslom dokumentu C(2002) 2194)
(Text s významom pre EHP)
(2002/469/ES)
KOMISIA EURÓPSKYCH SPOLOČENSTIEV,
s zreteľom na Zmluvu o založení Európskeho spoločenstva,
s zreteľom na smernicu Rady 91/492/EHS z 15. júla 1991 o hygienických podmienkach pre produkciu a uvedenie na trh živých lastúrnikov [1], naposledy zmenenú a doplnenú smernicou 97/79/ES [2], najmä na jej článok 9,
keďže:
(1) Rozhodnutie Komisie 97/20/ES [3], naposledy zmenené a doplnené rozhodnutím 2002/21/ES [4], vytvára zoznam tretích krajín, z ktorých je povolený dovoz živých lastúrnikov, ostnokožcov, plášťovcov a morských ulitníkov v akejkoľvek podobe určených na ľudskú spotrebu. Časť I prílohy uvádza názvy krajín a území, na ktoré sa vzťahuje zvláštne rozhodnutie podľa smernice 91/492/EHS a v časti II sú uvedené názvy krajín a území vymedzené podľa článku 2 ods. 2 rozhodnutia Rady 95/408/ES [5], naposledy zmeneného a doplneného rozhodnutím 2001/4/ES [6].
(2) Rozhodnutie Komisie 2002/470/ES z 20. júna 2002 stanovuje zvláštne podmienky pre dovoz živých lastúrnikov, ostnokožcov, plášťovcov a morských ulitníkov s pôvodom v Japonsku [7], preto by sa rozhodnutie 97/20/ES malo zmeniť a doplniť, aby zahrňovalo túto krajinu v časti I zoznamu.
(3) Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 97/20/ES sa nahrádza prílohou k tomuto rozhodnutiu.
Článok 2
Toto rozhodnutie sa bude uplatňovať od 24. júna 2002.
Článok 3
Toto rozhodnutie je adresované členským štátom.
V Bruseli 20. júna 2002